SL Uradni list Evropske unije C 96/7

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 96/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„LIMONE INTERDONATO MESSINA“

EU št.: PGI-IT-02139 – 3.5.2016

ZOP ( ) ZGO ( X )

1. Skupina vložnikov in pravni interes

Società Cooperativa Agricola Limone Interdonato di Sicilia Via Umberto I, n. 369 98026 Nizza di Sicilia (ME) ITALIJA Tel. +39 0942422119

Società Cooperativa Agricola Limone Interdonato Messina Jonica Via Sant’Antonio, n. 15 98025 Itala (ME) ITALIJA Tel. +39 3473632533

Skupini vložnikov imata pravico vložiti zahtevek za spremembo v skladu s členom 13(1) odloka ministrstva za kmetijske, živilske in gozdarske politike št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☐ Dokazilo o poreklu — ☐ Metoda proizvodnje — ☒ Povezava — ☒ Označevanje — ☒ Drugo [Posodobitve zakonodaje, nadzorni organ]

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Naslednja navedba o kislosti soka iz člena 2 specifikacije proizvoda in točke 3.2 enotnega dokumenta:

„Skupna kislost je nižja od 50 g/l.“

se spremeni:

„Skupna kislost je nižja od 82 g/l.“

Vrednost, navedena v zahtevku za registracijo označbe, je bila določena glede na vrednosti soka sadežev, obranih v stanju popolne fiziološke zrelosti.

Na podlagi nedavne raziskave, ki je bila izvedena s financiranjem iz programa razvoja podeželja za obdobje 2007–2013 v deželi Sicilija z ukrepom 124 „Sodelovanje pri razvoju novih proizvodov, proizvodnih postopkov in tehnologij na področjih kmetijstva in prehrane ter gozdarstva“ v projektu CI.B.I. (CITRUS BUSINESS INTELLIGENCE) in opravljena v zadnjih dveh letih kmetijske pridelave (2013/2014 in 2014/2015) na reprezentativnem vzorcu proizvodov, za katere velja nadzorni režim za ZGO, je bilo ugotovljeno, da vrednosti kislosti soka limon „Limone Interdonato Messina“ naravno padajo z napredovanjem fiziološke zrelosti sadeža in da se vrednosti iz specifikacije proizvoda (nižje od 50 g/l) dosežejo le ob popolni zrelosti sadeža, ki se začne marca, tj. proti koncu obdobja obiranja, ki traja od 1. septembra do 15. aprila.

Tako je iz spremljanja med izvajanjem projekta razvidno, da vrednosti kislosti, izražene v citronski kislini in odčitane v obdobju med septembrom in koncem februarja, znašajo okoli 80 g/l, kar pomeni, da sadežev ni mogoče tržiti v skladu z nadzornim načrtom za ZGO „Limone Interdonato Messina“. Zato je treba povečati relativno vrednost največje kislosti, navedeno v specifikaciji proizvoda ZGO „Limone Interdonato Messina“, ker parameter ne upošteva spremenljivosti vrednosti zaradi fiziološkega razvoja sadeža.

Povezava

Popraviti je treba točko 5 enotnega dokumenta, ki je objavljen v Uradnem listu Evropske unije C 74, 28.3.2009, str. 70, in v katerem je navedeno, da je „sladek okus“ mesa limon „Limone Interdonato Messina“ povezan z zmerno vsebnostjo citronske kisline. V njem je namreč določeno, da značilni „sladek okus“ proizvoda „Limone Interdonato Messina“ ne spremeni posebnosti proizvoda, ker je zadevni „sladek okus“ povezan s stopinjami Brix (glukoza in fruktoza kot sladkor, raztopljen v tekočini) in je posledica vrednosti, ki so povprečno višje od vrednosti pri drugih sortah sicilijanskih limon (6,2 %), ki so že opredeljene v veljavni specifikaciji proizvoda. Besedilo v specifikaciji proizvoda se ne spremeni.

Naslednja odstavka točke 5 se spremenita:

„Osnovne značilnosti ‚Limone Interdonato Messina‘ so zgodnje zorenje in posledično sprostitev na trg v obdobju, ko v drugih območjih pridelave agrumov v Sredozemlju še ni rumenih limon, sladek okus mesa zaradi zmerne vsebnosti citronske kisline (manj kot 50 g/l), izjemna odpornost na bolezen agrumov ‚mal secco‘ (Phoma tracheiphila) ter značilna gladka in tanka lupina z velikimi oljnimi žlezami.“

se glasi:

„Osnovne značilnosti proizvoda ‚Limone Interdonato Messina‘ so zgodnje zorenje in posledično sprostitev na trg v obdobju, ko na drugih območjih pridelave agrumov v Sredozemlju še ni rumenih limon, sladek okus mesa, izjemna odpornost proti bolezni agrumov ‚mal secco‘ (Phoma tracheiphila) ter značilna gladka in tanka lupina z velikimi oljnimi žlezami.“,

„Osnovne značilnosti so predvsem zgodnje zorenje, sladek okus mesa zaradi zmerne vsebnosti citronske kisline ter tanka lupina, ki so rezultat kombinacije več faktorjev: pedoklimatskih značilnosti, same rastline in pridelovalnih postopkov, značilnih za območje pridelave ZGO.“

se glasi:

„Osnovne značilnosti so predvsem zgodnje zorenje, sladek okus mesa ter tanka lupina, ki so rezultat kombinacije več dejavnikov: pedoklimatskih značilnosti, same rastline in pridelovalnih postopkov, značilnih za območje pridelave ZGO.“

Označevanje

Logotip proizvoda „Limone Interdonato Messina“ se spremeni: njegova podoba ne vsebuje več simbola Evropske unije. Simbol Evropske unije je lastnina Evropske komisije in ne more biti logotip proizvoda.

Drugo

Posodobljeno je bilo pravno sklicevanje na Uredbo (EU) št. 1151/2012.

V specifikacijo proizvoda je bilo dodano sklicevanje na nadzorni organ, odgovoren za preverjanje specifikacije proizvoda.

ENOTNI DOKUMENT

„LIMONE INTERDONATO MESSINA“

EU št.: PGI-IT-02139 – 3.5.2016

ZOP ( ) ZGO ( X )

1. Ime

„Limone Interdonato Messina“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Zaščitena geografska označba „Limone Interdonato Messina“ se uporablja zgolj za kultivar „Interdonato“, naravni hibrid klona citrone in limone. Ob sprostitvi na trg mora imeti naslednje značilnosti:

— sadež: srednje velik, od 80 do 350 g,

— oblika: ovalna s poudarjeno izboklino in slabo izraženo cvetno brazgotino,

— lupina: tanka, malo nagubana z velikimi oljnimi žlezami,

— barva: na začetku zrelosti, primerne za prodajo sadeža, je zelene mat barve z rumenimi odtenki, ob fiziološki zrelosti pa je rumene barve z zeleno mat barvo na konicah,

— meso: rumene barve, je srednje čvrsto in sočno z malo ali brez koščic,

— sok: citronsko rumene barve z najmanj 25 % izkoristkom. Skupna kislost je nižja od 82 g/l. Stopinja Brix je enaka ali višja od 6,2,

— trgovska kategorija: Ekstra in I.

Obiranje limone ZGO „Limone Interdonato Messina“ poteka med 1. septembrom in 15. aprilom.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Proizvodne dejavnosti se morajo izvajati na proizvodnem območju iz točke 4. Obiranje v obdobju iz točke 3.2 se izvaja ročno z uporabo škarij, da se prepreči odpadanje olesenelega peclja.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Sadeži ZGO „Limone Interdonato Messina“, ki niso namenjeni za prodajo takoj po obiranju, se lahko hranijo pri nizkih temperaturah. Za ta namen se uporabljajo hladilne celice z visoko relativno vlago (75–95 %), da se ohrani sočnost sadeža, za odstranjevanje ogljikovega dioksida in etilena, ki nastajata pri dihanju sadja, pa se izmenjuje zrak (petkrat prostornino celice v 24 urah). Primerne temperature shranjevanja so od 6 do 11 °C, omejeno na 30 dni od obiranja.

ZGO „Limone Interdonato Messina“ se sprosti na trg v lesenih, plastičnih in/ali kartonastih posodah in/ali pladnjih, v mrežastih vrečah s težo največ 5 kg ter v zabojih iz valovitega kartona. Embalaža, vrečke in zaboji morajo biti zapečateni tako, da vsebine ni mogoče odstraniti, ne da bi pretrgali pečat. Limone „Limone Interdonato Messina“ se lahko sprostijo na trg tudi v razsutem stanju, če je vsak sadež označen.

3.6 Posebna pravila za označevanje proizvoda, za katerega se uporablja registrirano ime

Na etiketi pakiranja so obvezni: označba ZGO „Limone Interdonato Messina“ in logotip s črkami, ki so večje od ostalih napisov na etiketi; ime, naziv, naslov proizvajalca in pakirnice, dodeljena trgovska kategorija „Ekstra“ ali „I“.

Logotip sestavljata dva koncentrična kroga: prvi ima podlago zelene barve, kot je barva limon „Limone Interdonato“ na začetku zorenja, na kateri je napis „LIMONE INTERDONATO“ in dve sliki limone. Znotraj drugega kroga je podlaga svetlomodre barve, ki predstavlja morje ter na kateri so označba „IGP“ (italijanska kratica za ZGO), podoba polkovnika Interdonata, žlahtnitelja istoimenskega kultivarja, tloris Sicilije in napis „MESSINA“.

4. Jedrnata opredelitev geografskega območja

Območje pridelave ZGO „Limone Interdonato Messina“ zajema celotna ozemlja občin v pokrajini Messina: Messina, Scaletta Zanclea, Itala, Alì, Alì’ Terme, Nizza di Sicilia, Roccalumera, Fiumedinisi, Pagliara, Mandanici, Furci Siculo, S. Teresa di Riva, Letojanni, S. Alessio Siculo, Forza D’Agrò, Taormina in Casalvecchio Siculo, Giardini Naxos in Savoca.

5. Povezava z geografskim območjem

Geografsko območje pridelave ZGO „Limone Interdonato Messina“ zajema širok pas pokrajine Messine ob Jonskem morju, ki je enakomerno odprt proti vzhodu v smeri Jonskega morja ter nepretrgano zajema vse občine med Messino in Taormino.

Proizvodni okoliš kultivarja je na nadmorski višini od 0 do 400 m, na obrobju pa so rodovitne naplavine številnih potokov in vodnih bazenov.

V orografskem smislu je ozemlje tesno povezano z gorsko verigo Peloritanov, ki se strmo dviguje nad Jonskim morjem, z vrhovi v bližini obale, kar pomeni, da so razgibana in strma pobočja tudi na nizki nadmorski višini. Območje ima tako večinoma nagib nad 40 %, medtem ko so bolj ravni deli le v bližini naplavin potokov in obalnega pasa.

V geološkem smislu je severovzhodni del Sicilije stratigrafsko povezan s Kalabrijo, z glavnim jedrom iz granitnih kamnin, skrilavca in glinastega skrilavca, prekritim z mlajšimi plastmi. Glavno jedro je verjetno kambrijskega izvora ter je sestavljeno iz plasti porfirjastega granita in skrilavca.

Morske usedline iz obdobja po kambriju so sestavljene iz skladov apnenca, dolomita, skrilavca in gline, prekrite z usedlinami iz pliocena, kot so osnovni konglomerati, lapor, glina ter nazadnje nekompaktne kamnine v obliki peska in peščenjaka.

V tektonskem smislu so glavne posledice take geološke strukture drobljivost kamnin, s čimer so povezani pojavi izvirov in stabilnost ozemlja, in obilne naplavine, zaradi česar se prenikajoča voda lahko kopiči v podzemnih plasteh.

Ti lastnosti sta pozitivni, saj je podzemna voda na razpolago za namakanje.

Pedološka sestava je raznolika, vendar sta prisotni pretežno naplavinska kamnita prst in rjava prst, ki je zelo rodovitna in primerna za kmetijstvo.

V hidrološkem smislu je na ozemlju veliko vodnih tokov, ki imajo hudourniške značilnosti le ob močnih padavinah; pomembna je prisotnost podzemnih voda z vsebnostjo žvepla, soli, broma in joda, ki se uporabljajo tudi za termalne namene. Vodni viri so predvsem hidrometeorološke, izvirske in podzemne vode iz številnih vodnjakov. Podnebje na tem ozemlju je značilno sredozemsko z blagimi zimami in dolgimi sušnimi obdobji poleti z visokimi temperaturami. Večinoma pihajo zahodni in severovzhodni vetrovi, v zimskem času sta pogosta tudi severozahodnik (maestral) in jugozahodnik (lebič), ki sta lahko zelo silovita. Pomemben veter je tudi široko (jugo), tj. topel in vlažen veter, ki lahko piha tudi daljša obdobja iz južne ali jugovzhodne smeri.

Na podlagi navedenega je mogoče povzeti, da pedološki, orografski, podnebni in okoljski dejavniki, značilni za proizvodno območje limon „Limone Interdonato Messina“, sestavljajo edinstven okoljski sistem, ki ga je nemogoče posnemati drugje. Dokaz za to so limonovci Interdonato, ki rastejo na drugih pobočjih otoka in v Kalabriji, vendar nimajo enakih značilnosti in posebnosti, ki so odlika kultivarja v zadevnem območju. „Osnovne značilnosti proizvoda ‚Limone Interdonato Messina‘ so zgodnje zorenje in posledično sprostitev na trg v obdobju, ko na drugih območjih pridelave agrumov v Sredozemlju še ni rumenih limon, sladek okus mesa, izjemna odpornost proti bolezni agrumov ‚mal secco‘ (Phoma tracheiphila) ter značilna gladka in tanka lupina z velikimi oljnimi žlezami.“

Zahtevek za registracijo ZGO „Limone Interdonato Messina“ je povezan s slovesom, ki ga ima ta limona na območju pridelave. Daljnega leta 1875 je polkovnik Interdonato, heroj garibaldinske epopeje, požlahtnil ta posebni kultivar, katerega sadeži so bili tako posebni zaradi zgodnjega zorenja, velikih dimenzij, podolgovate in cilindrične oblike, primerne vsebnosti soka in izredno gladke lupine. Od takrat območni prebivalci to limono zelo cenijo in priznavajo, poimenovali so jo tudi s pridevnikoma posebna ali odlična limona („limone speciale“ ali „limone fino“), ki se v povezavi z imenom „Limone Interdonato“ uporabljata še danes.

Osnovne značilnosti so predvsem zgodnje zorenje, sladek okus mesa ter tanka lupina, ki so rezultat kombinacije več dejavnikov: pedoklimatskih značilnosti, same rastline in pridelovalnih postopkov, značilnih za območje pridelave ZGO. Pomembnejši agronomski postopek, ki se uporablja pri pridelavi kultivarja Interdonato na proizvodnem območju ZGO, je gnojenje z velikim deležem organskih snovi in gnojili s kontroliranim sproščanjem dušika. Znanstveno je dokazano, da dušikovi dodatki vplivajo na nagubanost lupine; uporaba organskih gnojil s kontroliranim sproščanjem spodbuja njegovo postopno asimiliranje in širjenje oljnih žlez sadeža. Druga posebna tehnika je namakanje s stalnim in zadostnim namakanjem v celotnem obdobju rasti in zorenja sadežev, večinoma v poletnem času. Prisotnost „Limone Interdonato Messina“ v delu pokrajine Messina ob Jonskem morju je sad naravnega razvoja ob spletu posebnih naravnih in človeških dejavnikov proizvodnega območja, ki jih je nemogoče posnemati drugje. Dokaz za to so neuspeli poskusi širjenja pridelave na sosednja območja pri Catanii ali na zahodno tirensko pobočje Messine, medtem ko so limone „Limone Interdonato“ s takimi lastnostmi ostale stabilne in donosne v izvornem okolju. Poleg tega je zgodnje zorenje zagotovo povezano tudi s klonom citrone, iz katerega izhaja kultivar „Interdonato“. Na kratko je mogoče jasno povzeti, da so limone „Limone Interdonato“ že v daljnem 19. stoletju zaznamovale celotno jonsko območje pokrajine Messina, ki si je tako pridobilo sloves pokrajine „zimzelenih vrtov“, kar je vplivalo na gospodarstvo, navade, socialno zgradbo, življenje, kulturo in tradicijo.

Sklic na objavo specifikacije proizvoda

(drugi pododstavek člena 6(1) te uredbe)

Ta uprava je začela nacionalni postopek ugovora z objavo predlaganih sprememb specifikacije za ZGO „Limone Interdonato Messina“ v Uradnem listu Italijanske republike št. 63 z dne 16. marca 2016. Celotno prečiščeno besedilo proizvodne specifikacije je na voljo na spletnem mestu:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP e IGP“ [Proizvodi ZOP in ZGO] (v desnem zgornjem kotu zaslona) in nato „Prodotti DOP, IGP e STG“ [Proizvodi ZOP, ZGO in ZTP] (ob robu na levi strani zaslona), nazadnje pa „Disciplinari di produzione all’esame dell’UE“ [Specifikacije, predložene Evropski uniji].

(1) UL L 343, 14.12.2012, str. 1.